**DEBATMØDE!**

**Hvad vil DU med Lumby Mølle i fremtiden?**

*Åbent debatmøde i Lumby Forsamlingshus, d.27. oktober 2021, kl. 19.00*

Lumby Mølle er et af de bedst bevarede mølleanlæg i Danmark, og har en fantastisk historie. Den er også et glimrende eksempel på hvad frivilligt arbejde kan føre til.

Gennem mange år har Lumby Mølle udviklet sig til at være et kendt samlingspunkt for et væld af aktiviteter, der både samler lokale og tiltrækker turister langvejs fra. De mange aktiviteter og den vedvarende renovering og vedligeholdelse af området og bygningerne, har gjort det muligt løbende at tiltrække store fondsbevillinger til at gennemføre store renoverings- og vedligeholdelsesprojekter, som ellers ikke ville kunne lade sig gøre.

Der arbejdes på at lave en ny samarbejdsaftale med Odense Kommune, der gerne skulle sikrer at bygningerne er til rådighed for aktiviteter fremadrettet.

Men foreningen bag møllen står overfor nogle svære valg.

For de frivillige har det sociale sammenhold, samt de synlige forbedringer på bygningerne og området, været bærende for det arbejde, og de aktiviteter, der er ydet for Lumby Mølle.

Men antallet af frivillige har ikke kunnet følge med behovet, som jo er steget betragteligt i kraft af den stigende succes aktiviteterne har haft.

Så hvis succesen skal fortsætte, skal der nytænkes, og der skal mere opbakning til det frivillige arbejde på Lumby Mølle.

Alternativt vil møllen igen stå som en tom skal, der blot vidner om en tid der engang var.

**Så hvad skal Lumby Mølle være i fremtiden?**

* **Et ”tomt” vartegn for lokalsamfundet uden aktiviteter?**
* **Et lokalt samlingspunkt med mindre lokale aktiviteter?**
* **Et Fynsk samlingspunkt med kulturelle aktiviteter på et højere niveau?**
* **Eller…….?**

**Kom og deltag i debatten – også selvom du ikke kan se dig selv som frivillig! Din mening er vigtig!**